**Uvjeti ostvarivanja prava na pomoć za podmirenje troškova komunalne naknade:**

1. Sukladno Odluci o komunalnoj naknadi („Glasnik Grada Koprivnice“ broj 10/18, 10A/18, 3/19) od plaćanja komunalne naknade u cijelosti se oslobađaju obveznici plaćanja koji imaju status stradalnika Domovinskog rata za stambeni prostor u kome stanuju s vlastitom obitelji, te osobe s invaliditetom većim od 80% ako su vlasnici ili korisnici stambenog prostora u kojem imaju prebivalište ili boravište.

2. Sukladno Odluci o socijalnoj zaštiti građana Grada Koprivnice („Glasnik Grada Koprivnice“ broj 1/22, 3/22 i 8/22), pravo na pomoć za podmirenje troškova komunalne naknade mogu ostvariti korisnici samci i kućanstva do iznosa koji utvrđuje upravni odjel Grada Koprivnice nadležan za poslove komunalne naknade, za stambeni prostor u kome korisnik stanuje u kućanstvu, a kojim se zadovoljavaju osnovne stambene potrebe, pod sljedećim uvjetima:

1. korisnici prava na zajamčenu minimalnu naknadu
2. samci i kućanstva čiji prosječan mjesečni prihod ostvaren u prethodna tri mjeseca ne prelazi sljedeće iznose:
* samac 160,00 EUR,
* dvočlano kućanstvo 226,00 EUR
* tročlano kućanstvo 332,00 EUR
* četveročlano kućanstvo 399,00 EUR
* za svakog daljnjeg člana kućanstva cenzus se povećava za 67,00 EUR
1. cenzus se povećava za 100% za sljedeće samce i kućanstva:
* hrvatski branitelj iz Domovinskog rata
* civilni invalid iz Domovinskog rata
* član kućanstva smrtno stradalog civilnog invalida iz Domovinskog rata
* korisnik prava na osobnu invalidninu temeljem propisa koji reguliraju prava iz socijalne skrbi
* korisnik prava na doplatak za pomoć i njegu u punom iznosu temeljem propisa koji reguliraju prava iz socijalne skrbi
* samac 320,00 EUR,
* dvočlano kućanstvo 452,00 EUR
* tročlano kućanstvo 664,00 EUR
* četveročlano kućanstvo 798,00 EUR
* za svakog daljnjeg člana kućanstva cenzus se povećava za 134,00 EUR

Korisniku koji ovo pravo ostvaruje ovisno o uvjetu prihoda, pravo će biti priznato ukoliko ispunjava i sljedeće uvjete:

1. da korisnik ni nitko od članova kućanstva nema u vlasništvu ili suvlasništvu stan, kuću ili drugi objekt koji mu ne služi za podmirenje osnovnih stambenih potreba, a koji može otuđiti ili iznajmiti i time osigurati sredstva za podmirenje osnovnih životnih potreba
2. da korisnik ni nitko od članova kućanstva nije vlasnik imovine koju bi mogao koristiti ili prodati bez ugrožavanja osnovnih životnih potreba i time osigurati sredstva u iznosu odgovarajućeg cenzusa za ostvarivanje prava iz ove Odluke
3. da korisnik ni nitko od članova kućanstva nije prodao, darovao ili na drugi način otuđio nekretnine i pokretnine u posljednjih godinu dana
4. da korisnik ni nitko od članova kućanstva nema u vlasništvu, niti na korištenje osobno vozilo, osim osobnog vozila koje služi za prijevoz samca ili člana kućanstva korisnika prava po osnovi invaliditeta, starije i nemoćne teško pokretne osobe ili je prema procjeni službene osobe Grada Koprivnice koja provodi ispitni postupak, nužno radi podmirenja nekih drugih osnovnih životnih potreba
5. da korisnik ni nitko od članova kućanstva nema u vlasništvu poslovni prostor koji ne koristi za obavljanje registrirane djelatnosti i vrijedne pokretnine (plovila, umjetnička djela i slično)
6. da korisnik ni nitko od članova kućanstva nije sklopio ugovor o doživotnom ili dosmrtnom uzdržavanju kao primatelj uzdržavanja
7. da korisnik i drugi članovi kućanstva ne mogu osigurati uzdržavanje po nekoj drugoj osnovi.